CELEX: 32020D1301
Language: hu
Date: 2020-09-17 00:00:00
Title: A Bizottság (EU) 2020/1301 határozata (2020. szeptember 17.) az egyrészről az Európai Unió és tagállamai, másrészről Kolumbia, Ecuador és Peru közötti kereskedelmi megállapodás XIII. mellékletéhez csatolt 1. függelék módosításának az Európai Unió nevében történő jóváhagyásáról

18.9.2020   
               
               
                  HU
               
               
                  Az Európai Unió Hivatalos Lapja
               
               
                  L 304/6
               
            
         A BIZOTTSÁG (EU) 2020/1301 HATÁROZATA
         (2020. szeptember 17.)
         az egyrészről az Európai Unió és tagállamai, másrészről Kolumbia, Ecuador és Peru közötti kereskedelmi megállapodás XIII. mellékletéhez csatolt 1. függelék módosításának az Európai Unió nevében történő jóváhagyásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az egyrészről az Európai Unió és tagállamai, másrészről Kolumbia és Peru közötti kereskedelmi megállapodásnak az Unió nevében történő aláírásáról és ideiglenes alkalmazásáról szóló, 2012. május 31-i 2012/735/EU tanácsi határozatra (1) és különösen annak 4. cikkére,
         mivel:
         
                     (1)
                  
                  
                     Az egyrészről az Európai Unió és tagállamai, másrészről Kolumbia és Peru közötti kereskedelmi megállapodást (2) (a továbbiakban: a megállapodás) annak felei Peru vonatkozásában 2013. március 1-je óta (3), Kolumbia vonatkozásában pedig 2013. augusztus 1-je óta (4) ideiglenesen alkalmazzák. Ecuador csatlakozási jegyzőkönyv (5) révén csatlakozott a megállapodáshoz; a jegyzőkönyvet a Felek 2017. január 1-je óta ideiglenesen alkalmazzák (6).
                  
               
                     (2)
                  
                  
                     A megállapodás 209. cikke rendelkezik arról, hogy a kifogásolási eljárásnak, illetve a földrajzi árujelzők vizsgálatának a megállapodás 208. cikkben előírt lefolytatását követően újabb földrajzi árujelzők vehetők fel a megállapodás XIII. mellékletének 1. függelékébe.
                  
               
                     (3)
                  
                  
                     Kolumbia kérelmet nyújtott be az Unióhoz új földrajzi árujelzőknek a megállapodás XIII. mellékletéhez csatolt 1. függelékbe történő felvétele iránt. Az Unió lefolytatta a kifogásolási eljárást és a vizsgálatot Kolumbia két új földrajzi árujelzőjére vonatkozóan.
                  
               
                     (4)
                  
                  
                     A megállapodás 257. cikkének (2) bekezdése előírja, hogy a Felek által a megállapodás 257. cikkének (1) bekezdése szerint létrehozott, szellemi tulajdonnal foglalkozó albizottság feladata, hogy értékelje a megállapodás 209. cikkében említett információkat, valamint a megállapodás XIII. mellékletéhez csatolt 1. függelék módosítását javasolja a Felek által a megállapodás 12. cikkének (1) bekezdése szerint létrehozott kereskedelmi bizottságnak.
                  
               
                     (5)
                  
                  
                     A szellemi tulajdonnal foglalkozó albizottság 2020. július 28-án értékelte a Kolumbia két új földrajzi árujelzőjével kapcsolatos információkat, és javasolta a kereskedelmi bizottságnak a megállapodás XIII. mellékletéhez csatolt 1. függelék megfelelő módosítását.
                  
               
                     (6)
                  
                  
                     A megállapodás 13. cikke (1) bekezdésének d) pontja értelmében a kereskedelmi bizottság feladata a megállapodás által előirányzott határozatok értékelése és elfogadása bármely, a megállapodás szerint létrehozott szakosított testületek által elé terjesztett tárgyban.
                  
               
                     (7)
                  
                  
                     A megállapodás 14. cikkének (3) bekezdése alapján a 12. cikk (4) bekezdésében említett esetekben az Uniós Fél és az érintett andoki aláíró ország bármilyen határozatot elfogadhat, és e határozatnak csak e Felek viszonyában lesz hatálya, feltéve, hogy az ilyen határozat nem érinti más aláíró andoki ország jogait és kötelezettségeit. A kérdés a 12. cikk (4) bekezdésében foglalt rendelkezések hatálya alá tartozik, mivel kizárólag az Uniós Fél és Kolumbia közötti kétoldalú kapcsolatra vonatkozik, és megvitatásra került a szellemi tulajdonnal foglalkozó albizottság kétoldalú ülésén.
                  
               
                     (8)
                  
                  
                     A megállapodás XIII. mellékletének 1. függelékét ezért módosítani kell, és a módosításokat az Unió nevében jóvá kell hagyni,
                  
               A KÖVETKEZŐKÉPPEN HATÁROZOTT:
         
            1. cikk
            Az egyrészről az Európai Unió és tagállamai, másrészről Kolumbia, Ecuador és Peru közötti kereskedelmi megállapodás XIII. mellékletéhez csatolt 1. függeléknek a kereskedelmi bizottság határozattervezetében foglaltak szerinti módosítását a Bizottság az Európai Unió nevében jóváhagyja.
            A kereskedelmi bizottság határozattervezetét e határozat melléklete tartalmazza.
         
         
            2. cikk
            Az Uniót a kereskedelmi bizottságban képviselő küldöttség vezetője felhatalmazást kap arra, hogy az Európai Unió nevében jóváhagyja a szóban forgó bizottság határozatát.
         
         
            3. cikk
            Ezt a határozatot ki kell hirdetni az Európai Unió Hivatalos Lapjában.
            A kereskedelmi bizottság határozatát elfogadását követően ki kell hirdetni az Európai Unió Hivatalos Lapjában.
         
         
            Kelt Brüsszelben, 2020. szeptember 17-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 354., 2012.12.21., 1. o.
         
         
            (2)  Kereskedelmi megállapodás egyrészről az Európai Unió és tagállamai, másrészről Kolumbia és Peru között (HL L 354., 2012.12.21., 3. o.).
         
            (3)  Értesítés az egyrészről az Európai Unió és tagállamai, másrészről Kolumbia és Peru közötti kereskedelmi megállapodásnak az Európai Unió és Peru közötti ideiglenes alkalmazásáról (HL L 56., 2013.2.28., 1. o.).
         
            (4)  Értesítés az egyrészről az Európai Unió és tagállamai, másrészről Kolumbia és Peru közötti kereskedelmi megállapodásnak az Európai Unió és Kolumbia közötti ideiglenes alkalmazásáról (HL L 201., 2013.7.26., 7. o.).
         
            (5)  Csatlakozási jegyzőkönyv az egyrészről az Európai Unió és tagállamai, másrészről Kolumbia és Peru közötti kereskedelmi megállapodáshoz, Ecuador csatlakozásának figyelembevétele céljából (HL L 356., 2016.12.24., 3. o.).
         
            (6)  Értesítés az egyrészről az Európai Unió és tagállamai, másrészről Kolumbia és Peru közötti kereskedelmi megállapodáshoz csatolt, Ecuador csatlakozását figyelembe vevő jegyzőkönyvnek az Európai Unió és az Ecuadori Köztársaság közötti ideiglenes alkalmazásáról (HL L 358., 2016.12.29., 1. o.).
      
      
         
            MELLÉKLET
            
               
                  A KERESKEDELMI BIZOTTSÁG […]/2020 HATÁROZATA
                  (2020. […])
                  az egyrészről az Európai Unió és tagállamai, másrészről Kolumbia, Ecuador és Peru közötti kereskedelmi megállapodás XIII. mellékletéhez csatolt 1. függelék módosításáról
                  A KERESKEDELMI BIZOTTSÁG,
                  tekintettel az egyrészről az Európai Unió és tagállamai, másrészről Kolumbia, Ecuador és Peru közötti kereskedelmi megállapodásra és különösen annak 13. cikke (1) bekezdésének d) pontjára,
                  mivel:
                  
                              (1)
                           
                           
                              2016. december 16-án Kolumbia a megállapodás 209. cikke alapján kérelmet nyújtott be az Unióhoz új földrajzi árujelzőknek a megállapodás XIII. mellékletéhez csatolt 1. függelékbe történő felvétele iránt. Az Unió lefolytatta a kifogásolási eljárást és a vizsgálatot Kolumbia két új földrajzi árujelzőjére vonatkozóan.
                           
                        
                              (2)
                           
                           
                              A megállapodás 257. cikkének (2) bekezdése alapján a szellemi tulajdonnal foglalkozó albizottság 2020. július 28-án – az Uniós Fél és Kolumbia részvételével tartott ülés keretében – értékelte a Kolumbia két új földrajzi árujelzőjével kapcsolatos információkat, és javasolta a kereskedelmi bizottságnak a megállapodás XIII. mellékletéhez csatolt 1. függelék megfelelő módosítását.
                           
                        
                              (3)
                           
                           
                              A megállapodás XIII. mellékletének 1. függelékét ezért módosítani kell.
                           
                        
                              (4)
                           
                           
                              A megállapodás XIII. mellékletéhez csatolt 1. függelék módosításáról szóló határozat a kereskedelmi megállapodás 14. cikkének (3) cikke alapján elfogadható a kereskedelmi bizottságnak az Uniós Fél és Kolumbia részvételével tartott ülésén, mivel kizárólag az említett két fél közötti kétoldalú kapcsolatra vonatkozik, és nem érinti más aláíró andoki ország jogait és kötelezettségeit,
                           
                        A KÖVETKEZŐKÉPPEN HATÁROZOTT:
                  
                     1. cikk
                     A megállapodás XIII. mellékletének 1. függelékében található táblázatban az a) pont („A Kolumbia területén érvényes földrajzi árujelzők mezőgazdasági termékek és élelmiszerek, borok, alkoholtartalmú italok és ízesített borok esetében”) kiegészül az e határozat mellékletében található bejegyzésekkel.
                  
                  
                     2. cikk
                     Ezt a két példányban készült határozatot a kereskedelmi bizottság azon képviselői írják alá, akik meghatalmazással rendelkeznek arra vonatkozóan, hogy a megállapodás módosítása céljából a Felek részéről eljárjanak. Ez a határozat a későbbi aláírás napjától alkalmazandó.
                     Ez a határozat az elfogadásának napján lép hatályba.
                  
                  
                     Kelt ...
                     
                        a kereskedelmi bizottság részéről
                     
                     
                        
                           az Unió küldöttségének vezetője
                        
                     
                     
                        
                           Kolumbia küldöttségének vezetője
                        
                     
                  
               
            
         
      
      
         
            MELLÉKLET
            
                        ARROZ DE LA MESETA DE IBAGUÉ
                     
                     
                        Rizs
                     
                  
                        CAFÉ DE SANTANDER
                     
                     
                        Kávé